

 Akademija za umjetnost i kulturu u Osijeku raspisuje Interni natječaj za izradu glazbenog identiteta Akademije

Akademija za umjetnost i kulturu u Osijeku (AUK) je visokoobrazovna umjetničko-nastavna i znanstveno nastavna ustanova i sastavnica osječkog Sveučilišta koja obuhvaća širok i kompleksan spektar studija iz području umjetnosti i kulture koji skladno kohabitiraju unutar jedne ustanove što je čini jedinstvenom, atraktivnom i prepoznatljivom u Republici Hrvatskoj i regiji.

Riječ je o izrazito heterogenom Visokom učilistu koje ima mogućnost obrazovanja različitih profila studenata kojima je cilj razvijati kreativan, multidisciplinaran, provokativan odnos prema različitim prostorima umjetnosti i kulture. Akademija izvodi programe iz četiri umjetnička polja (glazbeno, likovno, kazališno i primijenjena umjetnost) kao i iz područja interdisciplinarnih društvenih i humanističkih znanosti što je predstavlja pet institucija u jednom.

**I.**

Na Natječaj se mogu prijaviti redovni i izvanredni studenti, alumni i nastavnici Akademije za umjetnost i kulturu u Osijeku te njenih pravnih prethodnica (Umjetničke akademije u Osijeku i Odjela za kulturologiju).

 **II.**

Glazbeni identitet Akademije čine dvije kategorije:

a) vokalni identitet,

b) instrumentalni identitet.

**III.**
**Opća pravila Natječaja:**

Skladbe koje se prijavljuju za natječaj potrebno je prijaviti u jednoj od dvije predviđene kategorije

uz strogo poštivanje propisanog izvođačkog sastava.

a.    Vokalni identitet

Propisani izvođački sastav vokalnog identiteta Akademije je solo glas i zbor a cappella ili uz instrumentalnu pratnju najviše dva instrumenta.

 b.    Instrumentalni identitet

Propisani izvođački sastav instrumentalnog identiteta Akademije uključuje kombinaciju instrumenata: klavir i/ili gitara i/ili tambura, i/ili tamburaški orkestar; opcionalno moguće je dodati još najviše dva instrumenta.

Trajanje prijavljenih skladbi iznosi maksimalno 5 minuta.

Skladbe ne smiju biti ranije objavljivane niti izvedene.

U pogledu stila, tehnika, izraza i jezika nema ograničenja.

Skladbe se prijavljuju anonimno, pod šifrom.

Prijavom na natječaj autor jamči originalnost i isključivo nositeljstvo autorskog prava prijavljenog djela.

Prijavom na natječaj nagrađeni autori prenose na Akademiju za umjetnost i kulturu u Osijeku trajno pravo:

 - izdavanja i distribucije djela
 - snimanja i izdavanja zvučnog zapisa u izvođenju solista i ansambala Akademije.

Sva ostala prava ostaju autorima prema Zakonu o autorskom pravu.

**IV.
Prijava na Natječaj:**

Obavezna dokumentacija:

1. partitura u digitalnom zapisu bez navođenja autora (pod šifrom);

2. zvučni zapis;

3. osobni podaci autora  (ime i prezime, broj telefona i email).  Podatke je potrebno dostaviti u posebnom dokumentu ili posebnoj zatvorenoj kuverti s naznačenom šifrom (zbog anonimnosti natječaja);

4. Potpisana izjava o autorstvu prijavljenog djela.

 Prijava se šalje na mail glazbeni.identitet@aukos.hr ili poštom na adresu: Akademija za umjetnost i kulturu u Osijeku; Kralja Petra Svačića 1f, 31000 Osijek, s naznakom **„Natječaj za izradu glazbenog identiteta Akademije.“**

**V.**

Prijavljene skladbe ocjenjuje Stručno povjerenstvo. Stručno povjerenstvo imenuje Vijeće akademije. Stručno povjerenstvo donosi odluku većinom glasova.  Odluka Stručnog povjerenstva je konačna. Neće se razmatrati skladbe koje se ne dostave u roku; koje nisu skladane za propisani izvođački sastav; nedovršene skladbe; skladbe koje su ranije izvedene i/ili objavljene; skladbe kod koji se utvrdi drugi oblik nepravilnosti.

 **VI.**

Najuspjelijim radovima u obje kategorije bit će dodijeljene novčane nagrade .

Ukupni fond nagrade iznosi 6.000,00 kn netto, a dodjeljuje se pobjedniku u kategoriji vokalni identitet (3.000,00 kn neto) i pobjedniku u kategoriji instrumentalni identitet (3.000,00 kn neto).

 Najuspjelije skladbe će praizvesti i snimiti solisti i ansambli Akademije.

 **VII.**

Rok za podnošenje prijava: **01.09.2021.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Akademija za umjetnost i kulturu u Osijeku

Ulica kralja Petra Svačića 1f

31000 Osijek

[www.aukos.unios.hr](https://www.aukos.unios.hr/)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_